มันนี่ทูเดย์
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 8 พ.ค.ที่ผ่านมา
16 พ.ค. 2558

ทุนสำรองเพิ่มเล็กน้อย 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 8 พ.ค.ที่ผ่านมา อยู่ที่ระดับ 1.608 แสนล้านเหรียญสหรัฐ หรือประมาณ 5.395 ล้านล้านบาท เพิ่มขึ้นเล็กน้อย 200 ล้านเหรียญสหรัฐ หรือประมาณ 6,700 ล้านบาท หากคิดอัตราแลกเปลี่ยนเฉลี่ยในปัจจุบันที่ 33.50 บาท/เหรียญสหรัฐ จากสัปดาห์ก่อนหน้าที่ 1.606 แสนล้านเหรียญสหรัฐ หรือประมาณ 5.278 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) คงที่อยู่ที่ระดับ 1.85 หมื่นล้านเหรียญสหรัฐ เท่ากับสัปดาห์ก่อนหน้า ส่งผลให้ทุนสำรองระหว่างประเทศสุทธิซึ่งรวมทุนสำรองฯ และ Forward แล้ว อยู่ที่ระดับ 1.793 แสนล้านเหรียญสหรัฐ
นักวิเคราะห์คาดว่าทุนสำรองประเทศที่เพิ่มขึ้นเพียงเล็กน้อย น่าจะสะท้อนการปล่อยให้อัตราแลกเปลี่ยนเคลื่อนไหวได้อย่างเสรีมากขึ้น โดยที่ ธปท.ไม่เข้าไปดูแลแทรกแซงมากนัก ต่างจากอดีตที่ส่วนใหญ่ทุนสำรองเพิ่มสูงขึ้นมาต่อเนื่อง กลายเป็นแรงกดดันให้เงินบาทมีแนวโน้มแข็งค่าในมุมมองนักลงทุนต่างชาติ เพราะมีทุนสำรองประเทศสูง อย่างไรก็ดี ในช่วงนี้เงินบาทปรับอ่อนค่าลงมาค่อนข้างมาก จากเดิมที่แข็งค่ามากสุดในภูมิภาคกลับมาอ่อนค่าลงเป็นอันดับ 3 ของภูมิภาค ซึ่งมีส่วนช่วยหนุนเศรษฐกิจภาคส่งออกที่กำลังชะลอ โดยล่าสุดเคลื่อนไหวที่ระดับ 33.54 บาท/เหรียญสหรัฐ และมีโอกาสอ่อนค่าลงต่อเนื่อง